Von der Leyen vil opklare terror-netværk i Bundeswehr - FLA : FLA
03-05-2017 | 13:55 | af Thomas Schumann
Tirsdag måtte den tyske forsvarsminister Ursula von der Leyen (CDU) aflyse en rejse til USA. I stedet tog hun onsdag til en tysk kaserne i den franske by Illkirch, som ligger lige udenfor Strasbourg.
Årsagen til forsvarsministerens ændrede rejseplaner er en mistanke om, at der er blevet dannet et højreekstremistisk terror-netværk i Bundeswehr (Den tyske hær, dansk) bestående af fire soldater.
Indtil videre er to under mistanke. Det drejer sig om den nu fængslede officer Franco A. og hans formodede medsammensvorne Maximillian T..
Franco A. skal have stjålet ammunition fra hæren og have planlagt et terrorangreb, hvor han ville give sig ud for at være syrisk flygtning. Siden december 2015 har han ført et dobbeltliv som den syriske flygtning Benjamin David. Maximillian T. har ifølge research fra den tyske avis »Zeit« udfærdiget en liste over kendte personer, som skulle være mål for attentatforsøg. På listen står blandt andre den tyske justitsminister Heiko Maas (SPD) og den tidligere forbundspræsident Joachim Gauck. Sammen med listen fandt efterforskere ifølge »Zeit« en notits, som skulle stamme fra Franco A.
Der er desuden mistanke om, at der i Østrig befinder sig et tredje medlem af den formodede terrorgruppe, som skal have deltaget i en militærøvelse med Franco A..
På kasernen i Illkirch, hvor Franco A. var udstationeret, fandt hærens inspektører under et besøg hagekors, som var kradset ind i væggene og på et maskingevær. Højreekstrem tankegang lader til at være blevet accepteret på kasernen. Forsvarsminister Ursula von der Leyen er onsdag taget til kasernen, for selv at få syn for sagen.
Et bombeangreb i 2004 i Köln regnes for at være begået af NSU (Foto: Federico Gambarini/dpa)
Højreorienteret terror i Tyskland
Højreorienterede grupper som »Wehrsportgruppen«, »NSU«, »Freikorps Havelland« og »Kameradschaft Süd« bliver ved med at terrorisere Tyskland. Ifølge terrorforskeren Daniel Köhler fra German Institute on Radicalization and De-radicalization Studies har højreradikale siden 1971 begået 229 mord og mere end 2100 brandanstiftelser. Deres angreb retter sig særligt ofte mod formodede udlændinge, statslige institutioner, jøder eller venstreorienterede og i den seneste tid stadig oftere mod muslimer.
Maj 2005: Den øverste domstol i Bayern idømmer nynazisten Martin Wiese syv års fængsel. Som anfører af en selvudnævnt »Schutzgruppe« (Forsvarsgruppe, dansk), havde han planlagt et bombeattentat mod indvielsen af et jødisk kulturcenter i München. Martin Wiese og hans tre medsammensvorne var medlem af den højreekstremistiske forening »Kameradschaft Süd«.
Maj 2013: En retssag indledes i München mod Beate Zschäpe og formodede støtter af terrorcellen »Nationalsozialistischer Untergrund (NSU)« (Nationalsocialistisk Undergrund, dansk). Beate Zschäpes afdøde medsammensvorne Uwe Mundlos og Uwe Böhnhardt skal ifølge anklageskriftet have myrdet 10 mennesker fra 2000 til 2007. Ni af ofrene var af tyrkisk eller græsk oprindelse.
Marts 2016: Den tyske indenrigsminister Thomas de Maizière forbyder foreningen »Weisse Wölfe Terrorcrew (WWT)« (Hvide Ulve Terrorcrew, dansk), som på trods af navnet ikke er anklaget for dannelsen af en terrorgruppe. Thomas de Maizière har udtalt, at den voldsparate gruppe bekender sig »åbent til nationalsocialismens værdier« og vil »indrette et diktatur efter dette forbillede«. Politiet fandt i oktober 2015 flere våben og kasser med eksplosivt materiale hos medlemmer af gruppen.
Marts 2017: Bayerns øverste domstol idømmer fire medlemmer af »Oldschool Society (OSS)« fængselsdomme på mellem tre og fem år. Efter rettens overbevisning ville gruppen begå angreb på asylcentre, for derved at fordrive flygtninge fra Tyskland. To af de anklagede og forbundsadvokaten har gjort indsigelse mod dommen.
Marts 2017: En retssag indledes i Dresden mod formodede højreekstreme terrorister fra »Gruppe Freital« (Freital-Gruppen, dansk). Forbundsadvokaten anklager dem blandt andet for mordforsøg og forsøg på lemlæstelse. Med ulovligt sprængmateriale skulle gruppen have angrebet asylcentre og opholdssteder for venstreorienterede. En af de formodede anførere tilstod i april at have deltaget i angrebene.